Proiect

PARLAMENTUL REPUBLICII MOLDOVA

LEGE

privind modificarea şi completarea unor acte legislative
Parlamentul adoptă prezenta lege organică. 

Art. I. - Legea nr. 156-XIV din 14 octombrie 1998 privind pensiile de asigurări sociale de stat (republicată în Monitorul Oficial al Republicii Moldova, 2004, nr.42 -44, art. 247), cu modificările şi completările ulterioare, se modifică şi se completează după cum urmează: 

1. Articolul 8:
la alineatul (3), cuvintele „salariul tarifar pentru categoria I de salarizare în economia naţională” se substituie prin cuvintele  „salariul minim pe ţară”;
alineatul (4) se exclude; 
alineatul (7), după cuvîntul „calificare”, se completează cu cuvintele „din ramura respectivă”, iar cuvîntul „mediu” se exclude.
2. Articolul 31 se completează cu un nou alineat, (31), cu următorul cuprins:

„(31) Pentru stabilirea pensiilor persoanelor deţinute în instituţiile penitenciare, care anterior nu au beneficiat de pensie, administraţia penitenciarului va acumula actele necesare prezentate de deţinut, cererea de solicitare a pensiei, va autentifica semnătura acestuia pe cererea respectivă şi va expedia în termen de cinci zile setul de acte organului teritorial de asigurări sociale, în a cărui rază se află instituţia penitenciară”. 

3. La articolul 46, alineatul (2) va avea următorul cuprins: 
„(2) În stagiu de cotizare, care acordă dreptul la pensie în conformitate cu prezentul articol, se include perioada de activitate în funcţia de viceprimar de la 25 mai 2003 pînă la 9 martie 2007”.

4. Articolul 52:

alineatul (5) va avea următorul cuprins: 
„(5) În cazul în care nu este posibil de a prezenta certificatul cu privire la salariu, deoarece documentele nu s-au păstrat din cauza calamităţilor naturale sau a altor situaţii excepţionale (incendiu, inundaţie, conflict armat etc.), cuantumul pensiei poate fi calculat din salariul lunar al lucrătorului de profesia şi calificarea corespunzătoare din ramura respectivă la data stabilirii pensiei (conform datelor Ministerului Economiei şi Comerţului)”;
se completează cu un nou alineat, (6), cu următorul cuprins:

„(6) Pentru perioada de pînă la 1 ianuarie 2004 în venitul asigurat pentru personalul misiunilor diplomatice se include salariul lunar calculat în moneda naţională a Republicii Moldova, conform condiţiilor şi modului de salarizare a funcţionarilor publici şi a personalului de deservire tehnică în funcţiile echivalente cu funcţiile deţinute în cadrul misiunii (conform datelor Ministerului Afacerilor Externe şi Integrării Europene)”.
5. Anexa nr.1: 

la indicele „coni”, după cuvîntul „contribuţiilor”, se introduce cuvîntul „individuale”;

la indicele „Ci”, după cuvîntul „contribuţie”, se introduce cuvîntul „individuală”. 

6. Anexa nr.3 se completează în final cu un nou alineat, cu următorul cuprins: 

„La calcularea venitului mediu lunar asigurat, la solicitarea persoanei asigurate, perioada pentru care au fost achitate contribuţiile de asigurări sociale, reieşind dintr-un grad/hectar, poate fi exclusă din calcul şi, totodată, din stagiul de cotizare”.

7. La anexa nr.4 alineatul (4), indicele „P” se substituie prin indicele „Pn”, indicele „Vn” ( prin indicele „V1” şi indicele „Rn” ( prin indicele „R1”.

Art. II. – Legea nr. 489-XIV din 8 iulie 1999 privind sistemul public de asigurări sociale (Monitorul Oficial al Republicii Moldova, 2000, nr. 1-4, art. 2), cu modificările şi completările ulterioare, se modifică şi se completează după cum urmează:

1. La articolul 10 alineatul (6), sintagma „Ministerul Sănătăţii şi Protecţiei Sociale” se substituie prin sintagma „Ministerul Protecţiei Sociale, Familiei şi Copilului”. 

2. Pe tot parcursul textului articolului 10/1, sintagma „Ministerul Sănătăţii şi Protecţiei Sociale” se substituie prin sintagma „Ministerul Protecţiei Sociale, Familiei şi Copilului”. 

3. La articolul 18 alineatul (2), textul „Ministerului Muncii şi Protecţiei Sociale şi a Ministerului Sănătăţii” se substituie prin textul „Ministerului Economiei şi Comerţului şi a Ministerului Sănătăţii”.
4. Articolul 19 se completează cu un nou alineat, (6), cu următorul cuprins:

„(6) Prevederile alin. (1) se extind în egală măsură atît asupra cetăţenilor Republicii Moldova, cît şi asupra cetăţenilor străini şi persoanelor apatride”. 

5. Articolul 38: 

alineatul (1) se completează în final cu cuvintele „ , la solicitarea persoanei asigurate”;
alineatul (2), după cuvîntul „cererea”, se completează cu cuvintele „repetată a”. 

6. Articolul 49 se completează cu o nouă literă, k1), cu următorul cuprins: 

„k1) controlează autenticitatea actelor ce confirmă stagiul de cotizare şi venitul asigurat, eliberate de organele abilitate”. 

Art. III. - La determinarea bazei de calcul a prestaţiei de asigurări sociale de stat persoanelor asigurate pentru perioada ce cade sub incidenţa prevederilor art.28 din Legea nr.1164-XIII din 24 aprilie 1997 pentru punerea în aplicare a titlurilor I şi II ale Codului fiscal (republicată în Monitorul Oficial al Republicii Moldova, ediţie specială din 8 februarie 2007), se iau în calcul datele cu privire la salariu şi contribuţiile declarate în declaraţiile anuale ale persoanelor asigurate prezentate la organele de asigurări sociale. 

Nota informativă

la proiectul Legii pentru modificarea şi completarea unor acte legislative

_________________________________________________________________

Ministerul Protecţiei Sociale, Familiei şi Copilului a elaborat prezentul proiect în scopul actualizării unor acte legislative, precum sunt Legea nr. 156-XIV din 14 octombrie 1998 privind pensiile de asigurări sociale de stat, Legea nr. 489-XIV din 08.07.1999 privind sistemul public de asigurări sociale, - şi aducerii lor în concordanţă cu situaţia actuală. 

Modificările în Legea nr. 156-XIV din 14 octombrie 1998 privind pensiile de asigurări sociale de stat sunt operate în conformitate cu prevederile art. 258 Codului de executare al Republicii Moldova adoptat la 24.12.2004. Noua normă acordă dreptul la pensie persoanelor condamnate. 

Conform Legii privind administraţia publică locală nr. 436 – XV din 28.12.2006 viceprimarii sînt consideraţi persoane cu statut de funcţionar public. Legea privind administraţia publică locală nr. 123-XV din 18 martie 2003, abrogată prin Legea nr. 436 – XV din 28.12.2006 privind administraţia publică locală, prevedea că persoanele ce deţineau funcţii de viceprimari sunt persoane alese. Astfel, a fost necesară modificarea propusă la art. 46 alin. (2) al legii vizate care prevede includerea în stagiul de cotizare doar a perioadei de activitate în funcţie de viceprimari din 25 mai 2003 pînă la 09 martie 2007. 
Completarea în formula de calcul al venitului mediu lunar asigurat se explică prin adaptarea acestei norme la modificările recente operate în Legea privind sistemul public de asigurări sociale, care stabileşte plafonarea pensiei prin limitarea contribuţiilor. Norma dată a fost recunoscută drept constituţională de către Curtea Constituţională. 

Concomitent, în Legea privind pensiile au fost operate unele modificări de ordin redacţional. 

Prin modificările operate în Legea nr. 489-XIV din 08.07.1999 privind sistemul public de asigurări sociale cetăţenii străini şi persoanele apatride vor fi obligaţi, alături de cetăţenii Republicii Moldova, să achite contribuţiile de asigurări sociale de stat, măsură necesară în vederea beneficierii de dreptul pentru prevenirea, limitarea sau înlăturarea riscurilor sociale prevăzute de lege.

Totodată, unele modificări în legile respective au fost dictate de necesitatea de ajustare a actelor normative în vigoare în funcţie de schimbarea denumirii ministerului, în legătură cu reorganizarea, sau trecerii unor atribuţii în competenţa funcţională a altor ministere. 

